b'\n_START_ARTICLE_\nOtto Sperling d.e.\n_START_SECTION_\nLiv\n_START_PARAGRAPH_\nHan var s\xc3\xb8nn av rektor Paul Sperling og far til historikeren Otto Sperling d.y. Etter \xc3\xa5 ha studert ved universitetene Greifswald og Leiden kom han til Danmark i 1622 p\xc3\xa5 jakt etter en stilling. Her ble han kjent med flere danske vitenskapsmenn og foretok en reise til Norge, hvor han knyttet forbindelser med kansleren Jens Bjelke. I de neste \xc3\xa5rene var han ved Universitetet i Rostock og ved Universitetet i Padova, samt p\xc3\xa5 reise i Italia. I 1627 ble han dr. med._NEWLINE_P\xc3\xa5 hjemreisen til Danmark ble skipet hans drevet av vinden til en havn i Norge. Her ble han oppfordret til \xc3\xa5 sl\xc3\xa5 seg ned som lege. Han fulgte oppfordringen og ble utnevnt til provinsialmedikus i Bergen i 1630. \xc3\x85ret etter flyttet han til Christiania, men han mistrivdes og flyttet i 1634 til Danmark._NEWLINE_I Norge var Sperling blitt kjent med Corfitz Ulfeldt, som n\xc3\xa5 kunne skaffe ham en stilling som lege i K\xc3\xb8benhavn. I 1638 ble han dessuten forstander for kongens hage ved Rosenborg slott og kongelig botaniker. I 1639 ble han ogs\xc3\xa5 stadsfysikus for K\xc3\xb8benhavn. I disse \xc3\xa5rene var han tett knyttet til Corfitz Ulfeldt og Leonora Christina som venn av huset._NEWLINE_I 1644 falt Sperling i un\xc3\xa5de hos kong Christian IV og mistet stillingene ved hoffet og som stadsfysikus. Men Corfitz Ulfeldt klarte \xc3\xa5 forsone ham med kongen, slik at han ble tatt til n\xc3\xa5de og fikk pleie Christian IV p\xc3\xa5 d\xc3\xb8dsleiet. Men han fikk ikke stillingene sine tilbake._NEWLINE_Under Fredrik III ble han ansatt som hoffmedikus. Da Corfitz Ulfeldt falt i un\xc3\xa5de i 1651 bosatte han seg i Amsterdam og fortsatte \xc3\xa5 st\xc3\xa5 i forbindelse med Ulfeldt og Leonora Christina. I 1654 flyttet han til sin f\xc3\xb8deby Hamburg. Da Corfitz Ulfeldt fulgte med Karl Gustav p\xc3\xa5 felttoget mot Danmark, var Sperling med ham. Men p\xc3\xa5 tilbakeveien til Hamburg ble han arrestert av de danske myndighetene i Gl\xc3\xbcckstadt og beskyldt for \xc3\xa5 ha g\xc3\xa5tt i svensk tjeneste. Han slapp fri f\xc3\xb8rst i 1659, etter \xc3\xa5 ha forpliktet seg til ikke \xc3\xa5 st\xc3\xa5 i forbindelse med kongens fiender._NEWLINE_Sperling fortsatte likevel vennskepet med Corfitz Ulfeldt. Den danske regjeringen mente at Sperling hadde brutt l\xc3\xb8ftet sitt, og bestemte seg for \xc3\xa5 arrestere ham. I 1664 ble han lokket ut av Hamburg til dansk territorium, satt i lenker og f\xc3\xb8rt til Bl\xc3\xa5t\xc3\xa5rn i K\xc3\xb8benhavn. Samme \xc3\xa5r ble han d\xc3\xb8mt til d\xc3\xb8den for majestetsforbrytelse i hoffretten. D\xc3\xb8dsdommen ble aldri utf\xc3\xb8rt, men han ble holdt fengslet resten av livet. I fengselet skrev han en selvbiografi p\xc3\xa5 tysk.'